Scan4Chem nutitelefoni äpi lisatingimused ning privaatsusteatis

Need lisatingimused ja privaatsusteatis kehtivad Eestis saadavale nutitelefoni äpile Scan4Chem (Android, iOS). Äpp on välja töötatud EL-i programmi LIFE projektis AskREACH (LIFE16 GIE/DE/000738) ja seda pakub Saksamaa Keskkonnaamet (Umweltbundesamt; UBA). UBA on edaspidi nimetatud „teenusepakkuja“ või „meie“. Kooskõlas Eesti õigusaktidega on äpp mõeldud kasutajatele (edaspidi „teie“), kes on vähemalt 13-aastased.

Balti Keskkonnafoorum Eesti (BEF EE) on AskREACH projekti esindaja ja piirkondlik haldaja Eestis.

**Mõisted**

* Äpp = nutitelefoni äpp (Android, iOS).
* IT-vahendid = nutitelefoni äpp + tooteinfo andmebaas + rakendusprotsessid.
* Kohalik haldur = organisatsioon, kes tutvustab äppi konkreetses riigis ning vastutab äpi ja andmebaasi kasutajate kasutajatoe eest konkreetses riigis. Need organisatsioonid on projekti AskREACH partnerid või AskREACH-i esindajad, kes rakendavad oma riikides teatavaid projekti meetmeid.

# IT-vahendite sisu

Me ei vastuta AskREACH-i IT-vahendite sisu täpsuse, täielikkuse, kvaliteedi ega ajakohasuse eest. Meile ei saa esitada mis tahes nõudeid seoses IT-vahendite kaudu pakutava teabe kasutamisest või kasutamatajätmisest või IT-vahendite kaudu saadud teabe ebaõigsusest või mittetäielikkusest tuleneva varalise või mittevaralise kahjuga, välja arvatud meie raskest hooletusest põhjustatud süülise rikkumise korral. Meie teenused ei ole siduvad ning nende osutamine ei ole garanteeritud. Meil on õigus IT-vahendite ja nende osade mis tahes omadusi ja/või sisu oma äranägemisel ja etteteatamiseta muuta.

# Viited ja lingid

Me vastutame AskREACH-i IT-vahendites meist sõltumatute kolmandate isikute sisule viitavate linkide eest üksnes siis, kui oleme teadlikud lingitud sisu õigusvastasusest ning meil oleks olnud mõistlikult ja tehniliselt võimalik õigusvastase sisu kasutamine tõkestada. Et lingitud veebilehtede kujundus, sisu ja autoriõigused ei ole meie kontrolli all, on sõnaselgelt välistatud meie vastutus lingitud veebilehtede mis tahes sisu eest, mida on pärast kõnealuse lingi loomist muudetud. Samasugune vastutuse piirang kehtib kõikidele IT-vahendites esitatud ning kolmandate isikute avaldatud linkidele ja viidetele. Õigusvastase, ebaõige või mittetäieliku teabe eest ning eelkõige selle kasutamise või kasutamatajätmisega seotud kahju eest vastutab lingitud veebilehe omanik, mitte IT-vahendite pakkuja, kes nimetatud sisu linkis. Välislinkide alt avanevad kolmandate isikute veebilehed ei pruugi olla piiranguteta juurdepääsetavad. Palume ka arvestada, et meie äpi linkimine ei loo meile vastulinkimise kohustust.

# Autoriõigus ja kaubamärgiõigus

Teenusepakkuja on teinud kõik temast sõltuva, et AskREACH-i IT-vahendites (a) järgida kujutiste, heli- ja videosalvestiste ning teksti autoriõigustega seotud piiranguid; (b) kasutada UBA või AskREACH-i enda loodud kujutisi, heli- ja videosalvestisi ning teksti; (c) kasutada litsentsivabu kujutisi, heli- ja videosalvestisi ning teksti. Kõik kaitstud kaubamärgid ja muud märgid on kaitstud kohaldatavate õigusaktidega vastavalt registreeritud omanike intellektuaalomandi õigustele. Kui äpis ei ole mainitud, et tegemist on registreeritud kaubamärkidega, ei tähenda see, et kaubamärgid ei ole kolmandate isikute õiguste objekt.

AskREACH-i teenusepakkuja enda loodud sisu autoriõigused kuuluvad AskREACH-i teenusepakkujale ning IT-vahenditega tegelevatele töötajatele. Kui ei ole märgitud teisiti, kehtib AskREACH-i teenusepakkuja enda loodud sisule, kujutistele, heli- ja videosalvestistele ning tekstidele rahvusvaheline Creative Commons 4.0 litsents (mitteäriline eesmärk, tuletatud teoste keeld <https://creativecommons.org/lice/by-nc-nd/4.0/>).

# Lisatingimuste kehtivus

Need lisatingimused moodustavad AskREACH-i nutitelefoni äpi lahutamatu osa. Kui mõni lisatingimuste säte osutub tühiseks või täidetamatuks, ei mõjuta see kõikide ülejäänud sätete kehtivust.

# Isikuandmete kaitse

## **5.1 Vastutava isiku nimi ja aadress**

Isikuandmete vastutav töötleja EL-i isikuandmete kaitse üldmääruse ja Eesti isikuandmete kaitse seaduse (vastu võetud 12.12.2018) tähenduses on Saksamaa keskkonnaamet, keda esindab ameti juhataja.

Saksamaa Keskkonnaamet

Präsidialbereich / Presse- und Öffentlichkeitsarbeit, Internet

Wörlitzer Platz 1

06844 Dessau-Rosslau, Saksamaa

Telefon: +49-340-2103-2416

E-post: [buergerservice@uba.de](mailto:buergerservice%40uba.de)

[www.umweltbundesamt.de](http://www.umweltbundesamt.de/)

## **5.2. Andmekaitseametniku nimi ja aadress**

Küsimuste korral ja isikuandmete kaitsega seotud teabe saamiseks palume pöörduda Saksamaa Keskkonnaameti andmekaitseametniku poole, kes on ka kontaktisik teie kui andmesubjekti õiguste kasutamisega seotud küsimustes. Kui taotlust ei esitata inglise või saksa keeles, tuleb see saata kohalikule haldurile tõlkimiseks. Pärast tõlkimist saadab kohalik haldur selle edasi andmekaitseametnikule:

Udo Langhoff

Saksamaa Keskkonnaamet

Wörlitzer Platz 1

06844 Dessau-Rosslau, Saksamaa

Telefon: +49-30-8903-5141

E-post: [udo.langhoff@uba.de](mailto:udo.langhoff@uba.de])

Kohalik haldur teie riigis on Balti Keskkonnafoorum Eestis, kellega saab ühendust võtta aadressil [askreach@bef.ee](mailto:askreach@bef.ee).

## **5.3. Üldine teave isikuandmete töötlemise kohta**

Alljärgnevad selgitused on seotud programmi LIFE projekti AskREACH raames välja töötatud äpiga. AskREACH-i andmebaasi ja rakendusprotsesside ning nutitelefoni äpi vastutav töötleja on UBA. Äpi tehnilise toimimise eest vastutab projekti AskREACH partner Luksemburgi Teadus- ja Tehnikainstituut (LIST, <https://www.list.lu>). Serverit haldab väline host (IBM of Belgium sprl / bvba <https://www.ibm.com/contact/be/en/?lnk=flg-cont-be-en>).

**Isikuandmete töötlemise ulatus**

Me töötleme IT-vahendite kasutajate isikuandmeid vaid niivõrd, kui see on vajalik funktsionaalsete vahendite ning meie sisu ja teenuste pakkumiseks (näiteks tarbijatele mõeldud toodete müüjatelt väga ohtlike ainete kohta saadud teabe edastamiseks). Üldjuhul töödeldakse kasutajate isikuandmeid vaid nõusoleku alusel. Erandiks on juhtumid, kus objektiivsetel põhjustel pole võimalik eelnevat nõusolekut saada ning andmete töötlemine on seadusega lubatud.

Kui selles privaatsusteatises pole erandina märgitud teisiti, ei edastata teie andmeid kolmandatele isikutele. Teie andmeid ei töödelda ega kasutata nõustamise, reklaami ega turu-uuringute eesmärgil. Globaalne haldur Saksamaa Keskkonnaamet (UBA), tehniline haldur Luksemburgi Teadus- ja Tehnikainstituudi (LIST) ning kohalikud haldurid võivad vaadata teie andmeid seoses kasutajatoe pakkumisega. Tehnilised haldurid võivad andmeid vaadata ka siis, kui see on vajalik rünnakute tõkestamiseks. UBA ja LIST, UBA ja kohalikud haldurid ning LIST ja hostinguteenuse pakkuja on sõlminud ELi isikuandmete kaitse üldmääruse (GDPR) artikli 28 kohased andmekaitselepingud.

Kogu teie teave edastatakse krüptituna SSL-ühenduse (Secure Socket Layer) kaudu. Interneti kaudu edastamisel ei saa kõrvalised isikud teie isikuandmeid vaadata.

**Isikuandmete töötlemise õiguslik alus**

Isikuandmete töötlemise õiguslik alus on EL-i isikuandmete kaitse üldmääruse artikli 6 lõike 1 punkti a kohane üksnes siis, kui te annate äpis selleks nõusoleku.

**Andmete kustutamine ja säilitustähtaeg**

Isikuandmed kustutatakse või juurdepääs neile tõkestatakse kohe, kui säilitamiseks enam põhjust ei ole.

Andmeid võidakse siiski säilitada kauem, kui seda nõuavad vastutavale töötlejale kohaldatavad Euroopa Liidu või siseriiklikud õigusaktid. Õigusaktidega ette nähtud säilitustähtaja möödumisel andmed kustutatakse või tõkestatakse neile juurdepääs.

## **5.4. Äpi pakkumine**

Meie nutitelefoni äpi saab alla laadida Google'i ja Apple'i äpipoodidest.

Kui kasutaja äpi äpipoest alla laadib, kohalduvad talle iTunes või GooglePlay privaatsustingimused. Äpipoodide kasutustingimused ja omanikud ei ole meie kontrolli all. Me ei vastuta äpipoodide omanike ega kolmandate isikute mis tahes tegevuse eest.

Äpipoodide omanikud koguvad andmeid ja kasutavad neid ärilistel eesmärkidel. Meile ei ole teada, milliseid andmeid nad koguvad ja kui kaua neid säilitatakse. Vastavalt õigusaktidele saate te äpipoe omanikult taotleda võimalust enda isikuandmetega tutvuda ning võite kasutada kõiki teile isikuandmete kaitse üldmäärusega (GDPR) ette nähtud õigusi.

## **5.5. Äpi kasutamine**

**Isikuandmete töötlemise ulatus**

Iga kord, kui teie nutitelefonist luuakse ühendus AskREACH-i serveriga, kogub meie süsteem automaatselt andmeid ja teavet, sh kasutaja IP-aadress või seadme identimisnumber.

Neid andmeid säilitatakse meie süsteemi logifailides. Salvestatud IP-aadresse ja seadmete identimisnumbreid kasutatakse rünnakute tõkestamiseks ja ühenduste geograafilise statistika koostamiseks. IP-aadresse ja seadmete identimisnumbreid kasutatakse ka selleks, et piirata juurdepääsu meie äpile/andmebaasile, kui see on vajalik teenusetõkestamise rünnete (DOS) ja muude ohtude vältimiseks.

Oma nime ja e-posti aadressi sisestate te ise. Kui te saadate päringu, säilitatakse neid andmeid serveris nii kaua, kui on vaja toiminguteks, mida te äpi kaudu teha soovisite. Teie nimi, asukohariik ja e-posti aadress salvestatakse teie nutitelefoni.

Serveri varukoopiad jagatakse seire ja kontrolli eesmärgil eri osadeks, nt tarbijad, müüjad, tooteinfo, päringud jm. Isikuandmeid sisaldavate varukoopiate tegemine dokumenteeritakse. Varukoopiast taastamise puhul teavitatakse iga süsteemi kasutajat taastamisest ja lisatakse varukoopia kuupäev. Varukoopiaid säilitatakse krüptituna.

**Isikuandmete töötlemise õiguslik alus**

Andmete ja logifailide lühiajalise säilitamise õiguslikuks aluseks on isikuandmete kaitse üldmääruse artikli 6 lõike 1 punkt a.

**Andmete töötlemise eesmärk**

Logifailis sisalduvaid andmeid säilitatakse süsteemis, et tagada süsteemi funktsionaalsus. Lisaks aitavad andmed optimeerida meie AskREACH-i IT-vahendeid ning tagada meie IT-süsteemide turvalisust. Andmeid analüüsitakse anonüümseks muudetud kujul, et dokumenteerida AskREACH-i IT-vahendite toimivust. Kasutame veebianalüütika platvormi Matomo anonüümse statistika jaoks isikupärastamata andmete kogumiseks (nt kõigi rakenduse kasutajate tehtud skaneeringute/otsingute arv, saadetud päringute arv).

IP-aadressi lühiajaline säilitamine on süsteemis vajalik, et serverist saaks edastada infot konkreetse kasutaja arvutisse/seadmesse. Selleks on vaja kasutaja IP-aadressi säilitada kuni sessiooni lõpuni. Andmeid ei töödelda turunduseesmärkidel.

Logifailis sisalduvaid andmeid hoitakse muudest säilitatavatest andmetest eraldi. Logifailis salvestatud IP-aadressi ei saa vahetult seostada teie isikuga. IP-aadressi analüüsitakse üksnes siis, kui rünnatakse AskREACH-i IT-infrastruktuuri või kui IT-vahendeid kasutatakse ebaeetiliselt või ebaseaduslikult. IP-aadressi saab teie isikuga seostada vaid internetiteenuse pakkuja kaudu ja prokuratuuri taotluse alusel.

Oma nime ja e-posti aadressi sisestate te äpis ise ning te võite neid igal ajal muuta või need kustutada.

Kui te saadate ettevõtjale päringu, siis näeb ettevõtja vaid teie sisestatud nime ja teie asukohariiki. Teie nimi peaks olema ettevõtjale tõendiks, et päringu esitas reaalne isik. Riiki näidatakse selleks, et ettevõtja saaks vastata teile sobivas keeles. Päringu saatmisel võivad olla järgmised tulemused:

* Ettevõtja saadab teabe e-postiga AskREACH-i serverisse ja serverist saadetakse see edasi teile.
* Osa ettevõtjaid ei soovi meie süsteemi kasutada ning eelistavad võtta ühendust otse oma klientidega. Siis saadab meie süsteem teile sellekohase teate ning teil palutakse saata sama päring e-postiga otse ettevõtjale, kui soovite.
* Ettevõtja jätab päringule vastamata. Siis saadab süsteem 30 päeva möödumisel ettevõtjale meeldetuletuse. Kui ettevõte ei ole ikka veel vastanud, annab süsteem sellest 45 päeva möödumisel teada ning võite valida, kas soovite saata korduspäringu. Üldjuhul püüavad kohalikud haldurid välja selgitada, miks ettevõtja vastamata jättis.
* Teie päring võib aidata kaasa sellele, et ettevõtted sisestavad soovitud teabe meie andmebaasi. Seejärel saavad tulevased äpi kasutajad pärast vöötkoodi skannimist süsteemist vastava info.

AskREACH-i haldurid saavad tarbija või müüja taotlusel vaadata AskREACH-i serveris säilitatavaid isikuandmeid, kui see on vajalik kasutajatoe pakkumiseks.

* Tehniline haldur: Luksemburgi Teadus- ja Tehnikainstituut (LIST)
* Ülemaailmne haldur (haldaja): Saksamaa Keskkonnaamet (UBA)
* Kohalik haldur Eestis: Balti Keskkonnafoorum

**Säilitustähtaeg**

Andmed kustutatakse, kui neid ei ole enam vaja eesmärgil, milleks need koguti. Teie nime ja e-posti aadressi säilitatakse vaid seoses teie päringutega ning mitte kauem kui 60 päeva (puhveraeg võimalike päringute jaoks). Need muudetakse süsteemis pseudonüümideks ja neid kasutatakse ainult anonüümse statistika jaoks.

Logifailides säilitatavad isikuandmed (veebiidentifikaatorid, näiteks IP-aadressid ja seadmete kordumatud identimisnumbrid) kustutatakse hiljemalt kahe nädala möödumisel. Neid võidakse säilitada kauem, kui kasutaja on käitunud keelatud viisil ning on tarvis tõkestada tema edasist juurdepääsu. Siis kasutajate IP-aadressid (võimaluse korral) kustutatakse või muudetakse anonüümseks, et neid ei saaks seostada konkreetse isikuga.

**Vastuväidete esitamine ja andmete kustutamine, nõusoleku tagasivõtmine**

Et IT-vahendid toimiksid, on tingimata vajalik koguda IT-vahendite pakkumiseks vajalikke andmeid ning säilitada andmeid logifailides.

Teie nime ja e-posti aadressi säilitatakse süsteemis lühiajaliselt. Mõlemad saab teie nõudmisel kas kustutada või peita.

Teil on õigus oma isikuandmete töötlemiseks antud nõusolek igal ajal tagasi võtta. See ei mõjuta enne tagasivõtmist nõusoleku alusel tehtud töötlemistoimingute seaduslikkust. Pärast nõusoleku tagasivõtmist ei saa te enam äppi kasutada.

# Andmete edastamine kolmandatesse riikidesse (EL-ist väljapoole)

Päringuid saab saata väljaspool EL-i asuvatele ettevõtjatele. Enamiku EL-i mittekuuluvate riikide kohta ei ole Euroopa Komisjon teinud isikuandmete kaitse üldmääruse artikli 45 kohast andmekaitse piisavuse otsust. Seetõttu on isikuandmete töötlemine lubatud vaid andmesubjekti nõusoleku alusel. Andmete edastamine ilma piisavuse otsuseta ja nõuetekohaste tagatisteta võib kaasa tuua riske. Päringud, mille te sellistes riikides asuvatele müüjatele saadate, sisaldavad teie isikuandmetest vaid teie nime ja asukohariiki. Enamikus riikides väljaspool EL-i puuduvad EL-i kemikaalimäärusega samaväärsed õigusaktid. Seetõttu ei ole nende riikide ettevõtjad kohustatud tarbijate päringutele vastama.

# Tõuketeated

Kui nutitelefoni äpi kasutaja nõustub saama AskREACH-i süsteemi tõuketeateid, salvestatakse tema seadme identimisnumber rakendussüsteemis ning tema suhtes kohaldatakse teenuste Apple Push Notification või Google Firebase privaatsustingimusi.

# Tarbijauuringud

Aastal 2022 saavad kõik nutitelefoni äpi aktiivsed kasutajad äpi kaudu kutse osaleda uuringus, mille eesmärk on koguda infot projekti mõju ja tarbijate rahulolu kohta. Isikuandmeid seejuures ei töödelda.

Tarbijad, kes nõustuvad uuringus osalema, suunatakse veebirakenduses LimeSurvey loodud küsimustiku juurde, mis asub AskREACH-i projekti partneri sofia (Darmstadti Rakendusteaduse Ülikooli institutsionaalse analüüsi ühing) veebisaidil. Kohaldatakse LimeSurvey privaatsustingimusi (vt <https://www.limesurvey.org/privacy-policy>).

Küsimustikus palutakse tarbijatel, kes soovivad anda üksikasjalikumat tagasisidet, sisestada oma e-posti aadress. Neid e-posti aadresse võivad kasutada kohalikud haldurid, et kutsuda kasutajaid vestlustele. Kõik uuringutulemused on anonüümsed. Kohalikud haldurid töötlevad e-posti aadressi ja tegevuse ajal saadud muid isikuandmeid vastavalt punktile 10.

# Uudiskiri

**Andmete töötlemise kirjeldus ja ulatus**

Kui klõpsate meie äpis, et saada UBA või kohaliku haldurina tegutseva organisatsiooni tasuta uudiskirja, suunatakse teid edasi meie veebilehele või kohaliku haldurina tegutseva organisatsiooni veebilehele, kust saate soovitud uudiskirja tellida. Infot tellimusega seotud isikuandmete kaitse kohta palume vaadata asjaomase veebilehe privaatsustingimustest.

# E-posti teel suhtlemine

**Andmete töötlemise kirjeldus ja ulatus**

Võite saata äpi või müüjate vastustega seotud küsimusi e-postiga UBA-le (saksa või inglise keeles) või oma kohalikule haldurile. Isikuandmeid, mis e-kirjas sisalduvad, säilitame meie või teeb seda kohalik haldur.

Neid isikuandmeid ei edastata kolmandatele isikutele (välja arvatud ülemaailmsele, tehnilisele ja kohalikele halduritele) ilma teie eraldi nõusolekuta. Teie nõusolek salvestatakse vastavalt punktis 5.3 kirjeldatule. Meie ning tehniline haldur ja kohalikud haldurid kasutavad neid andmeid vaid kirjavahetuse korraldamiseks, misjärel andmed kustutatakse või muudetakse anonüümseks.

**Isikuandmete töötlemise õiguslik alus**

E-kirjade saatmisel edastatavate isikuandmete töötlemise õiguslik alus on isikuandmete kaitse üldmääruse artikli 6 lõike 1 punkt f.

**Andmete töötlemise eesmärk**

Isikuandmete töötlemise eesmärk on vastata teie päringule.

**Säilitustähtaeg**

Teie päringuid ja vastuseid säilitatakse kohaliku halduri elektroonilistes failides kooskõlas isikuandmete kaitse üldmääruse sätetega: isikuandmeid ei säilitata kauem, kui nende töötlemise eesmärgi saavutamiseks vajalik. Seega otsustavad kohalikud haldurid säilitustähtaja iga juhtumi puhul eraldi, pidades silmas töötlemise eesmärki.

**Vastuväidete esitamise õigus ja andmete kustutamine**

Teil on igal ajal õigus esitada vastuväiteid oma e-kirjadega saadetud isikuandmete töötlemisele. Selleks palume ühendust võtta meie andmekaitseametnikuga (saksa või inglise keeles) või kohaliku halduriga. Sel juhul kirjavahetust jätkata ei saa. Kõik meie või kohaliku halduriga suhtlemisel salvestatud isikuandmed kustutatakse.

**Lisateave e-posti teel suhtlemise kohta**

E-posti teel suhtlemine ei pruugi olla täiesti turvaline. Kogenud internetikasutajatel on võimalik e-kirju peatada ja lugeda. Kui meile või kohalikule haldurile saabub teie e-kiri, eeldame meie või eeldab kohalik haldur, et meil on lubatud e-kirjale vastata. Kui te seda ei soovi, palume kaaluda muu suhtlusviisi kasutamist (nt tavapost).

Olge ettevaatlik kahtlaste e-kirjadega: tihti püüavad petised paigaldada võõrastesse arvutitesse pahavara, kasutades selleks e-kirjaga saadetavaid linke. Ärge usaldage e-kirju, mille teema on üllatav ja ootamatu või mis on kahtlase sisu või päritoluga – kustutage need viivitamata. Me ei saada kunagi manusena faile, mille laiend on „.exe“ or „.com“. Ärge selliseid faile avage! Teatage neist meile (saksa või inglise keeles). Me ei palu teil kunagi saata meile e-postiga või edastada telefoni teel tundlikke isikuandmeid.

# Teie õigused

Kui teie isikuandmeid töödeldakse, olete te andmesubjekt EL-i isikuandmete kaitse üldmääruse tähenduses ning teil on vastutava töötleja suhtes järgmised õigused. Nende kasutamiseks palume ühendust võtta meiega (saksa või inglise keeles) või kohaliku halduriga.

**Õigus saada teavet**

Teil on õigus küsida vastutavalt töötlejalt kinnitust, kas ta töötleb teie isikuandmeid või mitte.

Teil on õigus teada saada, kas teie isikuandmeid edastatakse kolmandale riigile või rahvusvahelisele organisatsioonile. Sellega seoses on teil ka õigus saada teavet kohaste kaitsemeetmete kohta, mida isikuandmete kaitse üldmääruse artikkel 46 edastamise puhul nõuab.

Teabe saamise õigus võib olla piiratud, kui see muudaks võimatuks teaduslike või statistiliste eesmärkide saavutamise või raskendaks nende saavutamist olulisel määral ning piirang on vajalik teaduslike või statistiliste eesmärkide saavutamiseks.

**Õigus andmete parandamisele**

Teil on õigus taotleda vastutavalt töötlejalt andmete parandamist ja/või täiendamist, kui teie isikuandmed on ebatäpsed või mittetäielikud. Vastutav töötleja peab viivitamata parandused tegema.

Andmete parandamise õigus võib olla piiratud, kui see muudaks võimatuks teaduslike või statistiliste eesmärkide saavutamise või raskendaks nende saavutamist olulisel määral ning piirang on vajalik teaduslike või statistiliste eesmärkide saavutamiseks.

**Õigus töötlemist piirata**

Teil on õigus taotleda oma isikuandmete töötlemise piiramist järgmistel juhtudel:

1. te seate kahtluse alla oma isikuandmete täpsuse. Siis kehtib piirang teatud aja, et vastutav töötleja saaks kontrollida isikuandmete täpsust ja täielikkust;
2. töötlemine on ebaseaduslik, kuid te ei soovi andmete kustutamist, vaid nõuate selle asemel isikuandmete kasutamise piiramist;
3. vastutav töötleja ei vaja isikuandmeid enam töötlemise eesmärgil, kuid need on teile vajalikud õigusnõuete koostamiseks, esitamiseks või kaitsmiseks;
4. olete esitanud töötlemise suhtes vastuväite vastavalt isikuandmete kaitse üldmääruse artikli 21 lõikele 1, kuid ei ole veel kindlaks tehtud, kas vastutava töötleja õigustatud huvid on teie huvidest kaalukamad.

Kui teie isikuandmete töötlemist on teie nõudmisel piiratud, võib neid andmeid siiski säilitada ning töödelda teie nõusoleku alusel või õigusnõuete koostamiseks, esitamiseks või kaitsmiseks või teiste füüsiliste või juriidiliste isikute õiguste kaitsmiseks või Euroopa Liidu või liikmesriigi olulistes avalikes huvides.

Kui töötlemise piirangut eespool nimetatud põhjustel leevendatakse, teatab vastutav töötleja teile sellest enne piirangu tühistamist.

Töötlemise piiramise õigus võib olla piiratud, kui see muudaks võimatuks teaduslike või statistiliste eesmärkide saavutamise või raskendaks nende saavutamist olulisel määral ning piirang on vajalik teaduslike või statistiliste eesmärkide saavutamiseks.

**Kustutamisõigus**

a) Kustutamiskohustus

Te võite vastutavalt töötlejalt taotleda oma isikuandmete kustutamist ning vastutav töötleja on kohustatud need andmed viivitamata kustutama, kui:

1. teie isikuandmeid ei ole enam vaja sel eesmärgil, mille jaoks neid koguti või muul viisil töödeldi;
2. te võtate tagasi nõusoleku, mis oli isikuandmete töötlemise aluseks vastavalt isikuandmete kaitse üldmääruse artikli 6 lõike 1 punktile a või artikli 9 lõike 2 punktile a, ning muud õiguslikku alust töötlemiseks ei ole;
3. te esitate töötlemise suhtes vastuväite vastavalt isikuandmete kaitse üldmääruse artikli 21 lõikele 1 ning töötlemiseks puudub kaalukas õigustatud huvi, või te esitate töötlemise suhtes vastuväite vastavalt isikuandmete kaitse üldmääruse artikli 21 lõikele 2;
4. teie isikuandmeid on töödeldud ebaseaduslikult;
5. teie isikuandmete kustutamine on vajalik EL-i või vastutava töötleja liikmesriigi õigusaktidega ette nähtud juriidilise kohustuse täitmiseks;
6. teie isikuandmeid koguti seoses isikuandmete kaitse üldmääruse artikli 8 lõikes 1 osutatud infoühiskonna teenuste osutamisega.

b) Kolmandate isikute teavitamine

Kui vastutav töötleja on teie isikuandmed avalikustanud ja on kohustatud need isikuandmete kaitse üldmääruse artikli 17 lõike 1 kohaselt kustutama, peab vastutav töötleja võtma kättesaadavat tehnoloogiat ja rakendamise kulusid arvestades mõistlikud meetmed, sealhulgas tehnilised meetmed, et teavitada kõnealuseid isikuandmeid töötlevaid volitatud töötlejaid sellest, et andmesubjekt taotleb neilt kõnesolevatele isikuandmetele osutavate linkide või andmekoopiate või -korduste kustutamist.

c) Erandid

Õigus olla unustatud ei kehti, kui töötlemine on vajalik:

1. sõna- ja teabevabaduse õiguse teostamiseks;
2. selleks, et täita vastutava töötleja suhtes kohaldatava Euroopa Liidu või liikmesriigi õigusega ette nähtud juriidilist kohustust või täita avalikes huvides olevat ülesannet või teostada vastutava töötleja avalikku võimu;
3. avalikes huvides ja rahvatervisega seotud põhjustel vastavalt isikuandmete kaitse üldmääruse artikli 9 lõike 2 punktidele h ja i ning artikli 9 lõikele 3;
4. avalikes huvides toimuva arhiveerimise, teadus- või ajaloouuringute või statistilisel eesmärgil kooskõlas isikuandmete kaitse üldmääruse artikli 89 lõikega 1, kui alapunktis a osutatud õigus tõenäoliselt muudab sellise töötlemise eesmärgi saavutamise võimatuks või takistab seda suurel määral;
5. õigusnõuete koostamiseks, esitamiseks või kaitsmiseks.

**Teavitamisõigus**

Kui te olete kasutanud oma andmete parandamise, kustutamise või nende töötlemise piiramise õigust, on vastutav töötleja kohustatud parandamisest, kustutamisest või töötlemise piiramisest teatama kõigile saajatele, kellele isikuandmed on avaldatud, välja arvatud siis, kui see osutub võimatuks või nõuab ebaproportsionaalseid jõupingutusi.

Teie taotluse korral annab vastutav töötleja teile nimetatud saajate kohta teavet.

**Andmete ülekandmise õigus**

Teil on õigus saada oma isikuandmed, mida te olete vastutavale töötlejale esitanud, struktureeritud, üldkasutatavas vormingus ning masinloetaval kujul. Samuti on teil õigus edastada need andmed teisele vastutavale töötlejale, ilma et vastutav töötleja, kellele kõnealused isikuandmed on esitatud, seda takistaks, kui

1. töötlemine põhineb isikuandmete kaitse üldmääruse artikli 6 lõike 1 punktis a või artikli 9 lõike 2 punktis a osutatud nõusolekul või artikli 6 lõike 1 punktis b osutatud lepingul ning
2. andmeid töödeldakse automatiseeritult.

Kui te seda õigust kasutate, on teil ka õigus nõuda, et vastutav töötleja edastaks teie isikuandmed andmed otse teisele vastutavale töötlejale, kui see on tehniliselt teostatav. See ei tohi kahjustada teiste isikute õigusi ja vabadusi.

Andmete ülekandmise õigus ei kehti, kui isikuandmeid töödeldakse avalikes huvides oleva ülesande täitmiseks või vastutava töötleja avaliku võimu teostamiseks.

**Õigus esitada vastuväiteid**

Kui teie isikuandmeid töödeldakse vastavalt isikuandmete kaitse üldmääruse artikli 6 lõike 1 punktile f, on teil alati õigus esitada enda isikuandmete töötlemise suhtes vastuväiteid isiklikel põhjustel.

Seejärel vastutav töötleja enam teie isikuandmeid ei töötle, välja arvatud juhul, kui ta tõendab, et töötlemiseks on kaalukas õigustatud huvi, mis kaalub üles teie huvid, õigused ja vabadused, või töödeldakse õigusnõuete koostamise, esitamise või kaitsmise eesmärgil.

Seoses infoühiskonna teenuste kasutamisega ja olenemata direktiivi 2002/58/EÜ sätetest on teil õigus esitada vastuväiteid automatiseeritud vahendite teel, mis põhinevad tehnilistel kirjeldustel.

Teil on vastavalt isikuandmete kaitse üldmääruse artikli 89 lõikele 1 ka õigus esitada isiklikel põhjustel vastuväiteid oma isikuandmete töötlemisele teadus- ja ajaloouuringute või statistilisel eesmärgil.

Vastuväidete esitamise õigus võib olla piiratud, kui see muudaks võimatuks teaduslike või statistiliste eesmärkide saavutamise või raskendaks nende saavutamist olulisel määral ning piirang on vajalik teaduslike või statistiliste eesmärkide saavutamiseks.

**Õigus võtta tagasi isikuandmete töötlemiseks antud nõusolek**

Teil on alati õigus isikuandmete töötlemiseks antud nõusolek tagasi võtta. Nõusoleku tagasivõtmine ei mõjuta enne tagasivõtmist nõusoleku alusel tehtud töötlemistoimingute seaduslikkust.

**Õigus esitada kaebus järelevalveasutusele**

Ilma et see piiraks muude halduslike või õiguslike kaitsevahendite kasutamist, on teil õigus esitada kaebus järelevalveasutusele, eelkõige liikmesriigis, kus on teie alaline elukoht, töökoht või kus rikkumine teie arvates toimus, kui leiate, et teie isikuandmete töötlemine rikub isikuandmete kaitse üldmäärust.

Järelevalveasutus, kellele kaebus esitatakse, teavitab kaebuse esitajat kaebuse menetlemise käigust ja tulemustest, sealhulgas isikuandmete kaitse üldmääruse artikli 78 kohasest õiguskaitsevahendi kasutamise võimalusest.

Saksamaa Keskkonnaameti üle teostab järelevalvet [Bundesbeauftragte für den Datenschutz und die Informationsfreiheit](https://www.bfdi.bund.de/DE/Home/home_node.html) ([Andmekaitse ja teabevabaduse föderaalvolinik](https://www.bfdi.bund.de/EN/Home/home_node.html)).

# Äpi jagamine sotsiaalvõrgustikes

Äppe võib jagada sotsiaalvõrgustikes. Julgustame teid meie äppi sel viisil soovitama. Nimetatud teenuste kasutustingimused ega omanikud ei ole meie kontrolli all. Me ise oleme neil platvormidel olevate isikuandmete suhtes ettevaatlikud, kuid sotsiaalmeediasaitide omanike ega kolmandate isikute tegevuse eest me ei vastuta.